UDHËZIM I PËRBASHKËT

Nr. 4, datë 15.7.2025

PËR PËRCAKTIMIN E NIVELIT MINIMAL DHE MAKSIMAL TË ZBATIMIT TË VLERËS SË TARIFËS SË SUKSESIT PËR VEPRIMET PËRMBARIMORE TË OFRUARA NGA SHËRBIMI PËRMBARIMOR GJYQËSOR SHTETËROR

Në mbështetje të nenit 102, pika 4 të Kushtetutës dhe të nenit 35, pika 2, të ligjit nr. 8/2023, “Për organizimin dhe funksionimin e Shërbimit Përmbarimor Gjyqësor Shtetëror”, ministri i Drejtësisë dhe ministri i Financave,

UDHËZOJNË:

I. DISPOZITA TË PËRGJITHSHME

1. Objekti i këtij udhëzimi është përcaktimi i nivelit maksimal dhe minimal të zbatimit të tarifës së suksesit për veprimet përmbarimore të ofruara nga shërbimi përmbarimor gjyqësor shtetëror. 

2. Masa e tarifës së suksesit është shprehje e vullnetit të palës kreditore dhe përmbaruesit gjyqësor dhe përcaktohet me marrëveshje të nënshkruar nga të dyja palët, sipas formatit “tip”, miratuar me urdhër të veçantë nga ministri i Drejtësisë. 

3. Masa e tarifës së suksesit përcaktohet në marrëveshjen e nënshkruar midis kreditorit dhe subjektit përmbarues, duke respektuar nivelin minimal dhe maksimal të aplikimit të saj, sipas përcaktimit në këtë udhëzim. 

4. Pala kreditore dhe subjekti përmbarues përcaktojnë vlerën konkrete, të tarifës së suksesit, bazuar në kriteret e mëposhtme si: 

a) shumën totale të detyrimit; 

b) kohën e ekzekutimit nga ana e subjektit përmbarues; 

c) shpejtësinë e kryerjes së veprimeve përmbarimore, brenda afateve maksimale ligjore; 

ç) përcaktimin e veprimeve apo rezultateve alternative që konsiderohen në mënyra të ndryshme si sukses, duke përllogaritur tarifa alternative suksesi; 

d) përcaktimin e nivelit minimal të arkëtimit të detyrimit, që do të konsiderohet si sukses nga palët; 

dh) sekuestrimin dhe/ose ekzekutimin e sendeve në pronësi të palës debitore, përveç pasurive të hipotekuara nga pala debitore si mjet për të siguruar ekzekutimin e detyrimit. 

5. Tarifa e suksesit paguhet në çdo rast nga kreditori, sipas kushteve dhe afateve të përcaktuara në marrëveshjen e nënshkruar nga kreditori dhe zyra përmbarimore. Tarifa e suksesit nuk parapaguhet dhe nuk i ngarkohet debitorit.

6. Në çdo rast, aplikohet TVSH-ja mbi tarifën e suksesit të bazuar në kushtet dhe afatet e përcaktuara në marrëveshje.

II. TARIFA E SUKSESIT E PËRLLOGARITUR MBI BAZËN E SHUMËS SË EKZEKUTUAR

1. Kur titulli ekzekutiv përmban një detyrim monetar, pala kreditore dhe subjekti përmbarues, sipas vullnetit të tyre, mund të parashikojnë në marrëveshje masën e tarifës së suksesit, por në çdo rast kjo tarifë nuk mund të jetë më e vogël se 1% dhe jo më e madhe se 20% e vlerës së ekzekutuar të detyrimit. Në rast të marrjes pjesë në ekzekutim edhe të kreditorëve të tjerë të po atij debitori, secili prej tyre ka të drejtë të përcaktojë se cila do të jetë vlera e tarifës së suksesit.
2. Pala kreditore ka detyrimin që të informojë për shumat e ekzekutuara në llogarinë e saj, si dhe t’i paguajë subjektit përmbarues tarifën e suksesit për shërbimin e arkëtimit të detyrimit monetar të mbledhur, jo më vonë se 30 ditë nga momenti i realizimit të arkëtimit të detyrimit monetar. Në rast se ekzekutimi i shumës së detyrimit monetar kryhet nëpërmjet llogarisë bankare të subjektit përmbarues, pagesa/faturimi i tarifës së suksesit do të bëhet pas kreditimit të kësaj pagese në llogarinë e palës kreditore/kërkuesit.

3. Tarifa e suksesit e caktuar në marrëveshje ndërmjet kreditorit dhe subjektit përmbarues, kur titulli ekzekutiv përmban një detyrim monetar në vlerë: 

a) deri në 500,000 lekë, nuk mund të jetë më e vogël se 1% dhe jo më e madhe se 20% e vlerës totale të detyrimit të vjelë ose titullit të ekzekutuar, ose kombinimit të të dyjave; 

b) mbi 500,000 lekë deri në 90,000,000 lekë, nuk mund të jetë më e vogël se 1% dhe jo më e madhe se 10% e vlerës totale të detyrimit të vjelë ose titullit të ekzekutuar, ose kombinimit të të dyjave; 

c) mbi 90,000,000 lekë, nuk mund të jetë më e vogël se 1% dhe jo më e madhe se 5% e vlerës totale të detyrimit të vjelë ose titullit të ekzekutuar dhe/ose vendimit të ndërmjetëm të ekzekutuar ose kombinimit të të dyjave, por jo më shumë se 10,000,000 lekë.

4. Tarifa e suksesit paguhet në çdo rast nga kreditori në përfundim të procesit të ekzekutimit ose në përfundim të veprimeve të caktuara, sipas kushteve dhe afateve të përcaktuara në marrëveshjen e nënshkruar nga kreditori dhe subjekti përmbarues kur kanë dakordësuar zbatimin e tarifës së suksesit për titullin ekzekutiv në fjalë. 

III. TARIFA E SUKSESIT E PËRLLOGARITUR MBI BAZËN E VEPRIMEVE PËRMBARIMORE TË KRYERA

1. Vlera e tarifës së suksesit të shërbimit përmbarimor, kur titulli ekzekutiv përmban një detyrim jomonetar dhe të pavlerësueshëm, përllogaritet në varësi të: 

a) vendit të ekzekutimit; 

b) objektit të ekzekutimit; 

c) kohës së kryerjes së veprimit përmbarimor dhe/ose përsëritjes së këtij veprimi përmbarimor.

2. Bazuar në kriteret si më sipër treguar, tarifa e suksesit për veprime përmbarimore të kryera është një vlerë monetare, e cila nuk mund të jetë më pak se 1,000 (një mijë) lekë dhe jo më shumë se 100,000 (njëqind mijë) lekë.

IV. KOMBINIMI I TARIFËS SË SUKSESIT

1. Pala kreditore dhe subjekti përmbarues mund të bien dakord në përputhje me marrëveshjen “tip” të miratuar me urdhër të ministrit të Drejtësisë, aplikimin e tarifës në mënyrë të kombinuar, mbi vlerën e detyrimit të ekzekutuar, por gjithmonë shuma e tarifës së suksesit e kombinuar nuk duhet të kalojë shumën që do të aplikohej në aplikimin e secilës metodë tarifimi më vete.

V. DISPOZITA TË FUNDIT
1. Ky udhëzim zbatohet për veprimet përmbarimore të ofruara nga shërbimi përmbarimor gjyqësor shtetëror, pas hyrjes në fuqi të tij.
2. Udhëzimi i përbashkët nr. 1276/6, datë 27.7.2017, i ministrit të Drejtësisë dhe ministrit të Financave “Për përcaktimin e nivelit minimal dhe maksimal të zbatimit të vlerës së tarifës së suksesit për veprimet përmbarimore të ofruara nga shërbimi përmbarimor gjyqësor shtetëror”, i ndryshuar, shfuqizohet.

3. Ngarkohet Drejtoria e Përgjithshme e Përmbarimit për zbatimin e këtij udhëzimi.

Ky udhëzim hyn në fuqi pas botimit në Fletoren Zyrtare.

MINISTËR I DREJTËSISË

Ulsi Manja

MINISTËR I FINANCAVE
Petrit Malaj

